Transportminister Benny Engelbrecht (S) ser ikke flyvningens CO2-udledning som et presserende problem og tvivler på, at afgifter er vejen frem.

Ordene faldt under et oplæg på DI's såkaldte Transportdag i sidste uge, hvor grøn omstilling af trafikken var på dagsordenen. Her gav ministeren sit bud på forskellige prioriteter. Undervejs stod det klart, at flyenes klimakonsekvenser ikke var allerøverst på listen.

»Med rette kan man sige, at flytransport fylder en relativt lille del af den samlede CO2-udledning fra transportområdet. Men det er noget, der i hvert fald i bevidstheden hos borgerne fylder rigtig meget. Det må vi huske at have med«, lød det blandt andet fra Benny Engelbrecht.

Op til valget gjorde Socialdemokraterne det klart, at partiet ikke går ind for en dansk flyskat i stil med den, vores nabolande har. Men i juli forlød det ifølge DR, at partiet havde skiftet mening og nu overvejede skatter.

I sin tale til DI talte transportministeren tilsyneladende igen imod.

»Vi er i gang med at overveje forskellige håndtag, som man kan dreje på i forhold til flytransporten, og vi er ikke færdige med vores overvejelser på det endnu. Men min målsætning er, at vi finder løsninger, som gør, at man kan nedsætte CO2-udledningen, mere end blot at lave noget, som giver en fiskal indtægt i Finansministeriet«, lød det fra Benny Engelbrecht.

Ministeren glemmer flystriberne

Men det er simpelthen ikke ambitiøst nok, lyder det fra Det Økologiske Råds transportekspert, Jeppe Juul, som for øjeblikket er præsident i den europæiske paraplyorganisation Transport & Environment.

»I min verden er fly jo et af de allerstørste problemer, fordi det er dem, vi har mindst styr på overhovedet. Vi har teknologien og mange af køretøjerne til det, som skal foregå på landjorden. Vi har ikke helt styr på elektrificering af langturstransport – om det skal være køreledninger, electrofuels eller selvkørende el-lastbiler, som selv lader op – men vi har løsningerne. Problemet er, at vi knap er startet med fly endnu, og at FN's ICAO ikke kan forventes at løfte opgaven inden 2050«, siger han.

Ifølge et notat fra International Council on Clean Transportation (ICCT) udledte fly 918 millioner ton CO2 i 2018, svarende til 2,4 procent af al CO2-udledning fra fossilt brændstof: Det er noget mere end de to procent, der normalt omtales.

FN forventer, at flyvningens CO2-udledninger vil være tredoblet i 2050, hvis der ikke gøres noget. Men det kan vise sig for konservativt.

Udledningen er nemlig steget 32 procent siden 2013 – 5,7 procent om året – og det er 70 pct. mere end FN's internationale luftfartsorganisation, ICAO, kalkulerer med.

Og heri er klimaeffekten fra blandt andet flystriber slet ikke medregnet. Ifølge forskningen skal flyenes CO2-belastning sandsynligvis ganges med to-tre for at få hele bidraget til den globale opvarmning med.

»Når Benny Engelbrecht siger det på den her måde, mener han jo tydeligvis 'bare' CO2. Regner man de indirekte effekter, kommer fem procent af EU's klimabelastning allerede i dag fra fly. Og det er lidt vildt at tale ned, idet vi taler om noget, der er i størrelsesorden med alle lastbiler i Europa«, siger han.

RV: Virker ikke som en minister, der har travlt

Heller ikke støttepartiet SF er enig med transportministerens tilgang til flyvningens klimakonsekvenser. Partiet vil have en passagerafgift på 60 kroner per billet i Danmark og Europa, som stiger til 200 kroner på mellemlange rejser og 400 kroner til USA og andre lange ture.

»Flyvning er for lavt beskattet, og samtidig giver en skat penge i kassen, som kan bruges til at udvikle mere klimaeffektivt brændstof eller til kollektiv trafik. Så jeg mener ikke, at en indtægt på en passagerafgift er fuldstændig ligegyldig«, siger klimaordfører Signe Munk.

Heller ikke hos De Radikale, som også er med til at holde den socialdemokratiske mindretalsregering ved magten, er man imponeret over Engelbrechts prioritering.

Her mener klimaordfører Ida Auken, at økonomisk pres netop kan få flyselskaberne til at finde på de løsninger, som mangler nu. Hendes parti vil ikke have en passagerafgift, men en afgift i forhold til udledningen af CO2 – ifølge et nyligt læserbrev hos Altinget skal den afhænge af flyets effektivitet, typen af brændstof, andel af biobrændstof, og hvor højt et fly flyver.

»Det virker ikke som en transportminister, som har travlt med at gøre noget ved flyindustrien. Og det ærgrer vi os over, for vi tror, at det er et sted, hvor der kan udvikles nye løsninger«, siger hun og peger på, at regeringen kan ende med at få tommeskruer på fra sit parlamentariske grundlag.

»Det er en meget lille mindretalsregering, og han har tre støttepartier, som finder det afgørende at gøre noget ved flybranchens CO2-udledninger. Vi står over for en branche i hastig vækst,« siger hun.

Hver syvende liter brændstof er til fly

Jeppe Juul fra Transport & Environment mener, at Benny Engelbrecht skulle have haft flyvningen allerøverst på sin dagsorden hos DI i stedet for at tale klimaeffekten ned.

»Han skulle have sagt, at det er en af de største opgaver, vi står over for i transportsektoren, og at det er vigtigt at starte en omstilling i retning af, hvad Socialdemokraterne allerede har foreslået, tvungen iblanding af bæredygtige flybrændstoffer, og så skal vi tage initiativer til at nedbringe klimabelastningen fra fly også på kort sigt,« siger han.

Det kan blandt andet ske gennem afgifter på europæisk og nationalt plan – den vej er allerede blandt andet Tyskland, Sverige og Norge gået.

»Vi har brug for at håndtere den stigning i flyvningen, vi har for øjeblikket, og komme i gang med omstillingen. For vi er på sådan cirka nul, og vi skal op til 100 inden for ganske få årtier. Der er rigtig, rigtig lang vej endnu – hver syvende liter brændstof, der bliver tanket i Danmark, er til fly«, siger han.

CO2-udledningen fra fly, der letter fra Danmark, udgør 0,34 procent af den globale, eller 2,56 millioner ton CO2, ifølge ICCT. Dermed er Danmark på en 44.-plads over udledere, med Norge lige bagefter på en 45.-plads og Sverige længere inde i skammekrogen med sin 39.-plads.